钦定古今图书集成/明伦汇编/官常典/第735卷 > 王恺〈子行〉
## 钦定古今图书集成/明伦汇编/官常典/第735卷 > 王恺〈子行〉

按《明外史》本传：“恺字用和，当涂人，通经史。元时为府
吏。太祖拔太平，召恺为掾，从下京口，抚定新附民。及
建中书省，用为都事，杭州苗军数万降，待命严州境。
恺驰谕之，偕其帅至。太祖克婺州，置中书分省，调恺
都事。克衢州，命总制军民事，置游击军，籍丁壮万馀。
常遇春守金华，部将扰民，恺执挞之。遇春让恺，恺曰：
‘民者国之本，挞一部将万民安，将军所乐闻也’。”遇春
乃谢恺。开化马宣、江山杨明并为乱，先后讨禽之。陈
友谅寇龙江，太祖命胡大海𢭏广信以牵制之。大海
遣元帅葛俊往，恺曰：“广信，汉门户，必重兵守，偏师挠
之，设挫衄，吾衢绎骚矣。”大海乃自行。至而广信溃，一
如恺言。寻迁左右司郎中，佐大海治省事。苗军作乱，
害大海，执恺欲降之。恺正色曰：“吾守土义当死，宁从
贼耶？”贼帅刘震欲全恺，其党吴得真曰：“无自贻患。”遂
并其子行杀之。恺善谋断，尝白事，未听，却立户外，抵暮不去。太祖出，怪问之，恺谏如初，卒从其议。后赠奉
直大夫、飞骑尉，追封当涂县男。